**Nr. 03**/ 03.03.2022

Në lidhje me kërkesën e datës 22 shkurt 2022, dërguar në adresën elektronike info@acaa.gov.al të Autoritetit të Aviacionit Civil (AAC), me të cilën kërkohet informacion për ndonjë procedurë në dhënien e miratimit paraprak nga AAC për instalimin e disa kullave metalike me lartësi maksimale 120 metra në distancë në vijë ajrore 26 km larg vendndodhjes së Aeroportit Ndërkombëtar të Sarandës në të cilat do montohen pajisje për matjen e erës, pjesë e një projekti në fushën e energjisë së rinovueshme dhe nëse nevojiten kritere specifike për operimin e tyre, ju bëjmë me dije se:

Kodi Ajror i Republikës së Shqipërisë, miratuar me ligjin nr.96/2020, Kapitulli IV- Aerodromet, Neni 60 - Zonat e mbrojtura të aeroportit dhe kufizimet ndërtimore, pikat 2, 3 përcaktojnë se:

*2. Asnjë leje ndërtimi, brenda zonës së mbrojtur të aeroportit, nuk jepet pa miratimin e AACsë,*

*pas marrjes parasysh të mendimit zyrtar të entit menaxhues të aeroportit.*

*3. Leja e ndërtimit jashtë zonës së mbrojtur të aeroportit jepet me pëlqimin e AAC-së, kur*

*lartësia e ndërtimit kalon 100 (njëqind) metra mbi sipërfaqen e tokës. AAC-ja mund të imponojë*

*kufizime të instalimeve më të larta se 30 (tridhjetë) metra, të cilat vendosen mbi lartësitë natyrale*

*apo artificiale, në rastet kur pika më e lartë e këtyre instalimeve kalon lartësinë më të madhe se*

*100 (njëqind) metra, në një rreze prej 15 (pesëmbëdhjetë) kilometrash përreth instalimit (me më*

*shumë se 100 (njëqind) metra).*

Të tjera kërkesa të aplikueshme lidhur me shënjimin dhe ndriçimin për aerodromet janë përcaktuar në dy aktet nënligjore: Urdhër Ministri Nr. 130 datë 9.11.2012 “Rregullore për çertifikimin, regjistrimin e aerodromeve dhe detyrimet dhe përgjegjësitë operative që bien mbi operatorët e aerodromeve”, që transpozon Aneksin 14 të ICAOs, dhe Urdhëri Ministrit Nr. 122, datë 12.3.2019 “Mjetet Ndihmëse Vizuale për Dallimin e Pengesave”, akte që plotësojnë kërkesat e Nenit 63 të Kodit Ajror të RSH, lidhur me shenjat e pengesave të aviacionit.

Në vijim, Kodi Ajror i RSH, përmban të tjera përcaktime në nenet 61, 62 e 64, që lidhen me mbrojtjen e të gjitha instalimeve të Ofruesit të shërbimeve të komunikimit, lundrimit dhe mbikëqyrjes (KLM).

Pika 1 e Nenit 61 ka qartësuar se: *“Asnjë ndërtim nuk do të lejohet nëse ofruesit e shërbimeve të KLM-së i argumentojnë AAC-së që ndërtimet e ardhshme ndikojnë në instalimet e KLM-së”.*

Sikurse dhe pikat 3 e 4, të Nenit 62, që përcaktojnë se:

***3****. Çdo pengesë, pajisje që çliron energji, objekte, linja për përcjelljen e energjisë e pajisje të tjera që përcjellin valë elektromagnetike ndalohet të vendosen në një distancë në të cilën mund të ndërhyjnë në operimet e instalimeve teknike të përmendura në këtë nen.*

***4****. Vendosja e pengesave lejohet vetëm me leje paraprake nga AAC-ja, sipas rregullave të përcaktuara në një rregullore të miratuar nga ministri”.*

Po aty, Neni 64 - Heqja e pengesave të aviacionit, vazhdon me të drejtën e AAC:

*1. Në rast se kërkohet nga AAC-ja, pronari dhe çdo person me të drejta mbi ndërtesën, që*

*tejkalon lartësinë e lejuar, pranojnë që ato të modifikohen e të shemben deri në lartësinë e lejuar. E njëjta gjë zbatohet edhe për pengesat e tjera të aviacionit.*

*2. Në rast se shembja nuk është e mundur në një rast të veçantë, pronari ose personi me të*

*drejta mbi pengesat pranon që të ndërmerren masa të nevojshme, për të garantuar sigurinë e*

*aviacionit.*

Për të plotësuar informacionin mbi kërkesën tuaj, Autoriteti i Aviacionit Civil ju drejtua dhe Ofruesit të Shërbimeve të Lundrimit Ajror shoqërisë ALBCONTROL SHA, e cila dërgoi **vlerësimin paraprak** si më poshtë:

Kullat me lartësi 120 m ndodhen jashtë OLS-ve të mundshme të aeroportit të Sarandës. Sipas Aneksit 14 të ICAO-s, paragrafi 4.3.2, objektet në zonat përtej kufijve të OLS-ve do të konsiderohen si pengesa kur ato kanë një lartësi më të madhe se 150 m mbi lartësinë e tokës (*ground elevation*). Si dhe sipas Aneksit 15 të ICAO-s, duhet të sigurohen dhe publikohen të dhënat e pengesave më të larta se 100 m mbi tokë, të cilat ndodhen në Area 1 (*i gjithë territori i Shqipërisë*).

ALBCONTROL SHA, për sa më sipër, konkludon se (*citojmë*):

1. Jemi dakord parimisht me vendosjen e shtyllave sipas projektit;
2. Me vendosjen e shtyllave nga subjekti, të njoftohet AAC, duke dërguar zyrtarisht koordinatat dhe lartësitë (*elevation*) e objekteve në fjalë;
3. Duke qënë se në qytetin e Sarandës do të ndërtohet një aeroport në të ardhmen, në kuadër të projekteve madhore të qeverisë Shqiptare, atëherë këto  pengesa  do të vlerësohen edhe njëherë tjetër  kundrejt  procedurave të fluturimit në këtë aeroport;
4. Rekomandojmë gjithashtu të merren masa nga subjektii për sinjalistikën e këtyre pengesave.

Në këto rrethana ju kërkojmë të mbani kontakte pune më Autoritetin e Aviacionit Civil për të shmangur kostot e panevojshme përgjatë fazave të projektit tuaj në zonën pranë Aeroportit të Sarandës.

Në dhënien e përgjigjes u angazhuan Drejtoria e Mbikqyrjes së Aeroporteve dhe Drejtoria e Mbikqyrjes së Shërbimit të Lundrimit Ajror në AAC në bashkëpunim dhe me Ofruesin e Shërbimit të Lundrimit Ajror, shoqërinë ALBCONTROL SHA.

Faleminderit.